กรมศิลปากร ขุดค้นพบโครงกระดูกโบราณสมัยล้านนาเป็นหลักฐานสำคัญเชื่อมโยงงานโบราณคดีภาคเหนือ
กรมศิลปากร ขุดค้นพบโครงกระดูกโบราณสมัยล้านนาเป็นหลักฐานสำคัญเชื่อมโยงงานโบราณคดีภาคเหนือ นางสาวนงไฉน ทะรักษา นักโบราณคดีปฏิบัติการ สำนักศิลปากรที่ 7 เชียงใหม่ กล่าวว่า กรมศิลปากร ดำเนินการขุดค้นทางโบราณคดี  บริเวณหน้าโรงครัว หรือทางทิศตะวันออกเฉียงเหนือของโบราณสถานวัดกลางเวียง เพื่อนำโครงกระดูกที่เคยขุดค้นพบเมื่อปี 2556 จำนวน 4 โครงขึ้นมาอนุรักษ์และเก็บรักษา การขุดค้นล่าสุด พบโครงกระดูกมนุษย์เพิ่มอีก 31 โครง ในพื้นที่หลุมขุดค้นเดิมหากนำมาศึกษาในห้องปฏิบัติการ เพื่อวิเคราะห์หาโปรตีน และเนื้อเยื่อต่างๆ จะทำให้ทราบว่าคนในอดีตมีความเป็นอยู่อย่างไร และสามารถบอกถึงสุขภาพของคนเหล่านั้นได้ นอกจากนี้ ยังขุดพบโครงกระดูกม้าที่มีสภาพสมบูรณ์ที่สุดเท่าที่เคยขุดพบในดินแดนประเทศไทย แสดงให้เห็นว่าชาวเหนือนำม้ามาเลี้ยงตั้งแต่ราว 1,000 ปี มาแล้ว  หลักฐานที่พบนับเป็นข้อมูลสำคัญต่องานโบราณคดีภาคเหนือ ที่ยังขาดหลักฐานเชิงประจักษ์ในช่วงเวลาหัวเลี้ยวประวัติศาสตร์ หรือช่วงพุทธศตวรรษที่ 13-17 จึงต้องมีการเก็บหลักฐานที่พบให้สมบูรณ์ที่สุด ทั้งนี้ ได้ดำเนินการทำหลุมขุดค้นทางโบราณคดีจำลอง เพื่อเป็นสื่อสำหรับเผยแพร่ความรู้เกี่ยวกับแหล่งโบราณคดีเวียงท่ากาน โดยการบันทึกภาพหลุมขุดค้นอย่างละเอียดเพื่อนำมาประมวลผลจากนั้น จะนำไฟล์ภาพมาเปิดในเครื่องพิมพ์สามมิติ เพื่อพิมพ์หุ่นจำลองสามมิติโดยใช้เส้นพลาสติกและทำสีให้ใกล้เคียงกับสภาพของหลุมขุดค้น